
Comunicat de presă
TRANSPARENȚA VENITURILOR SALARIALE 

Inspectoratul Teritorial de Muncă Brăila reamintește tuturor instituțiilor și autorităților publice obligația de a asigura transparența veniturilor salariale, conform prevederilor Legii nr. 153/2017 privind salarizarea personalului plătit din fonduri publice. Astfel, până la data de 31 martie 2026, toate instituțiile publice trebuie să publice și să mențină afișată la sediul propriu și pe pagina proprie de internet o listă detaliată a tuturor funcțiilor, incluzând:

► salariul de bază, solda funcţiei de bază/salariul funcţiei de bază, indemnizaţia de încadrare sau indemnizaţia lunară, după caz;

► tipul, baza de calcul, cota procentuală, valoarea brută a sporurilor, compensaţiilor, adaosurilor, primelor şi premiilor eligibile pentru fiecare funcţie, precum şi baza legală a acordării acestora;

► valoarea anuală a voucherelor de vacanţă care urmează să fie acordate pentru o perioadă lucrată de un an, precum şi baza legală a acordării acestora;

► valoarea anuală a indemnizaţiei de hrană care urmează să fie acordată pentru o perioadă lucrată de un an, precum şi baza legală a acordării acesteia;

► orice alte drepturi în bani şi/sau în natură, dacă este cazul, precum şi baza legală a acordării acestora;

► orice informaţii cu privire la posibile limitări ale venitului salarial, precum şi baza legală a acestora.

În conformitate cu dispozițiile art.33 din Legea nr. 153/2017 privind salarizarea personalului plătit din fonduri publice, informațiile referitoare la salarii trebuie să fie afișate de două ori pe an, la datele de 31 martie și 30 septembrie.

Este important de subliniat că această obligație vizează publicarea informațiilor referitoare la funcțiile prevăzute în organigrama instituției, fără a implica divulgarea salariilor individuale ale angajaților.

Nerespectarea acestor prevederi atrage răspunderea contravențională a conducătorului autorității sau instituției și se sancționează cu amendă cuprinsă între 5.000 și 10.000 lei.

ITM Brăila subliniază importanța respectării acestor dispoziții legale pentru promovarea transparenței și responsabilității în gestionarea fondurilor publice.

